DA Den Europæiske Unions Tidende CE 78/917

(2004/C 78 E/0970)

SKRIFTLIG FORESPØRGSEL P-0029/04

af Heinz Kindermann (PSE) til Kommissionen

(9. januar 2004)

Om: Lukning af den veterinære grænsekontrolpost

Den veterinære grænsekontrolpost Pomellen/Tyskland hører — ifølge et høringsdokument fra Kommissionen — til dem, der som led i udvidelsen (i princippet altså den 1. maj 2004) vil blive slettet fra listen over godkendte veterinære grænsekontrolposter i EU. Fire måneder før udvidelsen foreligger der imidlertid stadig ingen officielle oplysninger fra Kommissionen om fremtiden for de veterinære grænsekontrolposter ved grænserne til tiltrædelseslandene. Den ansvarlige for driften — i dette tilfælde amtet Uecker-Randow — har dog hurtigst muligt brug for bindende oplysninger, for at den nuværende usikkerhed om planlægningen kan ophøre.

EU har inden for veterinær- og levnedsmiddelsektoren (bl.a. hvad angår slagterier og mælkeproducenter) indgået vidtrækkende overgangsordninger med ti tiltrædelseslande på betingelse af, at de produkter, der ikke lever op til EU's bestemmelser, kun må markedsføres i det pågældende tiltrædelsesland og således ikke på det indre marked. Følgende spørgsmål er opstået på baggrund af ovenstående:

1. Kan Kommissionen på nuværende tidspunkt træffe en bindende beslutning om, hvornår den veterinære kontrolpost i Pomellen vil miste sin EU-godkendelse og dermed ikke længere er ansvarlig for veterinær grænsekontrol?

2. Skal det beløb, som EU har betalt i støtte til etableringen af den veterinære grænsekontrolpost også tilbagebetales i tilfælde af lukning, når lukningen vil være resultatet af en EU-beslutning?

3. Hvordan vil Kommissionen sikre, at de produkter, der ikke lever op til EU's bestemmelser, ikke bliver indført på det indre marked? Er det muligt at opretholde disse overgangsordninger for veterinærkontrol ved grænserne til de fremtidige medlemsstater i gyldighedsperioden?

4. Kan Kommissionen se det nødvendige i at bevare den veterinære grænsekontrolpost under toldkontoret i Pomellen som led i den fremtidige officielle levnedsmiddel- og fødevarekontrol for indførsel af varer i den tyske medlemsstats område i overensstemmelse med udkastet til forordning?

Svar afgivet på Kommissionens vegne af David Byrne

(1. marts 2004)

Kommissionen gav udtryk for sin hensigt, hvad angår grænsekontrolposter i ansøgerlandene, i det høringsdokument, som for nylig blev offentliggjort på webstedet for Generaldirektoratet for Sundhed og Forbrugerbeskyttelse. På grundlag af høringsdokumentets bilag har Kommissionen udarbejdet et udkast til Kommissionens beslutning om »tilpasning af beslutning 2001/881/EF (1) for så vidt angår grænsekontrol-steder, der skal opføres på eller udgå af listen, med henblik på Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse«. I henhold til dette udkast til en beslutning skal visse nye grænsekontrolposter i ansøgerlandene opføres på listen, mens visse andre i Tyskland, Italien og Østrig skal udgå af listen. Pomellen er blandt de grænsekontrolposter, der skal udgå af listen. Beslutningen vil efter vedtagelsen træde i kraft den 1. maj 2004, både hvad angår grænsekontrol-poster, som skal opføres på og udgå af listen.

Der blev givet økonomisk støtte til den veterinære grænsekontrolpost ved Pomellen i henhold til Kommissionens beslutning 94/83/EF (2), og lukningen af denne grænsekontrolpost har i sig selv ingen betydning herfor.

Kommissionen arbejder på to foranstaltninger vedrørende kontrol på det udvidede indre marked. Den ene vedrører markedsføring af produkter, som er på lager ved tiltrædelsen, og den anden vedrører produkter fra virksomheder, som er underlagt overgangsordninger. Dette vil sikre, at produkter fra sådanne virksomheder i alle ansøgerlandene klart kan bestemmes som produkter, som det udelukkende er tilladt at markedsføre i det ansøgerland, hvor oprindelsesvirksomheden findes.

Udkastet til en forordning om officiel fødevare- og foderstofkontrol har ikke til formål at ændre ordningen for veterinærkontrol af animalske tredjelandsprodukter, der føres ind i Fællesskabet og undersøges i henhold til direktiv 97/78/EF (3).

Ydermere ser Kommissionen ikke noget behov for at opretholde veterinærkontrol ved EU's indre grænser efter tiltrædelsen, da dette ville være i modstrid med de bestemmelser i gældende fællesskabsret på det veterinære område, som er fastlagt i direktiv 89/662/EØF (4), hvad angår produkter, og direktiv 90/425/EØF (5), hvad angår levende dyr.

(1) Kommissionens beslutning af 7. december 2001 om en liste over grænsekontrolsteder, der er godkendt til at føre veterinærkontrol med dyr og animalske produkter fra tredjelande, og om opdatering af de nærmere bestemmelser om den kontrol, som skal gennemføres af Kommissionens eksperter, EFT L 326 af 11.12.2001.

(2) Kommissionens beslutning 94/83/EF af 2. februar 1994 om finansiel EU-støtte til forbedring af den veterinære kontrolordning ved EU's ydre grænse i Tyskland, EFT L 42 af 15.2.1994.

(3) Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet, EFT L 24 af 30.1.1998.

(4) Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked, EFT L 395 af 30.12.1989.

(5) Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked, EFT L 224 af 18.8.1990.